CELEX: 32019R0368
Language: el
Date: 2019-03-04 00:00:00
Title: Εκτελεστικός κανονισμός (ΕΕ) 2019/368 της Επιτροπής, της 4ης Μαρτίου 2019, για την κατάργηση του εκτελεστικού κανονισμού (ΕΕ) αριθ. 444/2013 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

7.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 66/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/368 ΤΗΣ ΕΠΙΤΡΟΠΗΣ
         της 4ης Μαρτίου 2019
         για την κατάργηση του εκτελεστικού κανονισμού (ΕΕ) αριθ. 444/2013 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη ορισμένων εμπορευμάτων.
                  
               
                     (2)
                  
                  
                     Με τον εκτελεστικό κανονισμό (ΕΕ) αριθ. 444/2013 (3), η Επιτροπή κατέταξε στη διάκριση 2309 90 31 της Συνδυασμένης Ονοματολογίας, ως «άλλο παρασκεύασμα του τύπου που χρησιμοποιείται για τη διατροφή των ζώων» ένα προϊόν που παράγεται από απολιπασμένα σπέρματα σόγιας μετά την εκχύλιση του ελαίου και στη συνέχεια εκχυλίζεται με νερό και αιθανόλη για να απομακρυνθούν οι διαλυτοί υδρογονάνθρακες και τα ανόργανα συστατικά («υπό εξέταση προϊόν»).
                  
               
                     (3)
                  
                  
                     Όσον αφορά το άμυλο σε προϊόντα της κλάσης 2309, πρέπει να καθορίζεται η παρουσία αμύλου με την εφαρμογή ποιοτικής δοκιμής (αντίδραση ιωδίου-αμύλου, μικροσκοπική ανάλυση). Αφού επαληθευτεί η παρουσία αμύλου, η περιεκτικότητα σε άμυλο οποιουδήποτε προϊόντος της κλάσης 2309 προσδιορίζεται με την πολωσιμετρική μέθοδο (μέθοδος Ewers), όπως περιγράφεται στο παράρτημα III μέρος ΙΒ του κανονισμού (ΕΚ) αριθ. 152/2009 της Επιτροπής (4). Όταν δεν είναι δυνατή η εφαρμογή της πολωσιμετρικής μεθόδου, π.χ. λόγω της παρουσίας σε σημαντικές ποσότητες συγκεκριμένων υλικών που παρατίθενται στο άρθρο 1 του κανονισμού (ΕΚ) αριθ. 121/2008 της Επιτροπής (5), πρέπει να εφαρμόζεται η ενζυμική μέθοδος ανάλυσης που καθορίζεται στο παράρτημα του εν λόγω κανονισμού.
                  
               
                     (4)
                  
                  
                     Κατά την έκδοση του εκτελεστικού κανονισμού (ΕΕ) αριθ. 444/2013, η μόνη μέθοδος ανάλυσης που έπρεπε να εφαρμοστεί στο υπό εξέταση προϊόν ήταν η πολωσιμετρική μέθοδος.
                  
               
                     (5)
                  
                  
                     Με την απόφασή του στην υπόθεση C-144/15 («Customs Support Holland BV») (6), το Δικαστήριο έκρινε ότι ένα συμπύκνωμα πρωτεϊνών σόγιας το οποίο έχει καταστεί κατάλληλο να χρησιμοποιηθεί ως ζωοτροφή πρέπει να κατατάσσεται στην κλάση 2309. Το επίμαχο στην κύρια δίκη στην υπόθεση αυτή συμπύκνωμα πρωτεϊνών σόγιας περιγράφεται ως λαμβανόμενο από αποφλοιωμένα, θρυμματισμένα και υποβληθέντα σε θερμική επεξεργασία σπέρματα σόγιας που υποβάλλονται, σε πρώτο στάδιο, σε διαδικασία εκχυλίσεως του ελαίου τους, κατόπιν της οποίας παραμένει αυτό το οποίο καλείται κοινώς σογιάλευρο εκχυλίσεως. Στη συνέχεια, το άλευρο αυτό υπόκειται σε επεξεργασία με αιθανόλη και νερό, προκειμένου να αφαιρεθεί το εναπομένον λίπος, να μειωθεί η περιεκτικότητα σε άλλα, μη πρωτεϊνικά, στοιχεία, κυρίως σε υδατάνθρακες ή σε διατροφικές ίνες, και να εξαλειφθούν ορισμένες βλαβερές ουσίες. Το συμπύκνωμα πρωτεϊνών σόγιας που λαμβάνεται κατά τον τρόπο αυτόν δεν περιέχει ίχνη της χρησιμοποιηθείσας αιθανόλης και αποτελείται, μεταξύ άλλων, από πρωτεΐνες και άμυλο.
                  
               
                     (6)
                  
                  
                     Το επίμαχο στην κύρια δίκη προϊόν στην υπόθεση C-144/15 και το υπό εξέταση προϊόν είναι αρκούντως ομοειδή, καθώς αμφότερα είναι προϊόντα ζωοτροφών με βάση προϊόντα σόγιας, τα οποία πρέπει να κατατάσσονται στην κλάση 2309. Και στις δύο περιπτώσεις, τα προϊόντα δεν είναι κατάλοιπα της κλάσης 2304, τα οποία προκύπτουν άμεσα από την εκχύλιση ελαίου σπερμάτων σόγιας, αλλά προκύπτουν από διαδικασία που συνεπάγεται την απώλεια των ουσιωδών χαρακτηριστικών της φυτικής ύλης από την οποία προκύπτουν τα προϊόντα.
                  
               
                     (7)
                  
                  
                     Με τον εκτελεστικό κανονισμό (ΕΕ) 2017/68 της Επιτροπής (7) προστέθηκαν τα «προϊόντα σόγιας» στον κατάλογο των πρώτων υλών ζωοτροφών που παρατίθεται στο άρθρο 1 του κανονισμού (ΕΚ) αριθ. 121/2008, για τις οποίες η περιεκτικότητα σε άμυλο των παρασκευασμάτων των τύπων που χρησιμοποιούνται για τη διατροφή των ζώων (κλάση 2309) πρέπει να προσδιορίζεται με χρήση της ενζυμικής μεθόδου ανάλυσης.
                  
               
                     (8)
                  
                  
                     Ως εκ τούτου, για λόγους ασφάλειας δικαίου όσον αφορά τη δασμολογική κατάταξη των προϊόντων της κλάσης 2309 που βασίζονται σε προϊόντα σόγιας, και με σκοπό να εξασφαλιστεί η ομοιόμορφη εφαρμογή της Συνδυασμένης Ονοματολογίας εντός της Ένωσης, θα πρέπει να καταργηθεί ο εκτελεστικός κανονισμός (ΕΕ) αριθ. 444/2013.
                  
               
                     (9)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί βάσει του εκτελεστικού κανονισμού (ΕΕ) αριθ. 444/2013 σχετικά με τα εμπορεύματα που αφορά ο εν λόγω κανονισμός, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 444/2013 καταργείται.
         
         
            Άρθρο 2
            Οι δεσμευτικές δασμολογικές πληροφορίες που έχουν εκδοθεί βάσει του εκτελεστικού κανονισμού (ΕΕ) αριθ. 444/2013 σχετικά με τα εμπορεύματα που αφορά ο εν λόγω κανονισμός μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Μαρτίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
         
            (3)  Εκτελεστικός κανονισμός (ΕΕ) αριθ. 444/2013 της Επιτροπής, της 7ης Μαΐου 2013, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία (ΕΕ L 130 της 15.5.2013, σ. 19).
         
            (4)  Κανονισμός (ΕΚ) αριθ. 152/2009 της Επιτροπής, της 27ης Ιανουαρίου 2009, για τον καθορισμό μεθόδων δειγματοληψίας και ανάλυσης για τον επίσημο έλεγχο των ζωοτροφών (ΕΕ L 54 της 26.2.2009, σ. 1).
         
            (5)  Κανονισμός (ΕΚ) αριθ. 121/2008 της Επιτροπής, της 11ης Φεβρουαρίου 2008, σχετικά με τον καθορισμό της μεθόδου ανάλυσης για τον προσδιορισμό της περιεκτικότητας σε άμυλο στα παρασκευάσματα των τύπων που χρησιμοποιούνται για τη διατροφή των ζώων (κωδικός ΣΟ 2309) (ΕΕ L 37 της 12.2.2008, σ. 3).
         
            (6)  ECLI:EU:C:2016:133.
         
            (7)  Εκτελεστικός κανονισμός (ΕΕ) 2017/68 της Επιτροπής, της 9ης Ιανουαρίου 2017, για την τροποποίηση του κανονισμού (ΕΚ) αριθ. 121/2008 σχετικά με τον καθορισμό της μεθόδου ανάλυσης για τον προσδιορισμό της περιεκτικότητας σε άμυλο στα παρασκευάσματα των τύπων που χρησιμοποιούνται για τη διατροφή των ζώων (κωδικός ΣΟ 2309) (ΕΕ L 9 της 13.1.2017, σ. 4).